Dej, Dávid, poslanec NR SR (2024-01-24):
Ďakujem pekne. Dobrý večer, pán minister, páni poslanci a poslankyne, musím povedať, že mňa ani tak nemrzí, že sme tu tak neskoro, mňa len mrzí to, kvôli čomu sme tu, a to je to, že sa vláda, ktorá je štvrtá, teda tá najsilnejšia strana, ktorá je štvrté volebné obdobie, súčasťou koalície a má tú možnosť reálne, ak teda aspoň nie tú krajinu nejako posunúť, tak aspoň jej neubližovať, ale mne príde absurdné, že tu sme kvôli tomu, aby sa menil Trestný zákon, resp. rušil Úrad špeciálnej prokuratúry. Mne to príde absurdné aj z toho dôvodu, že to naozaj nie je tá najväčšia priorita, ktorá, ktorou táto krajina čelí, ale mňa mrzí aj to, že tá drzosť, akým spôsobom si to dovolíte spraviť, že musíme tu byť do noci, a zároveň aj v tom skrátenom legislatívnom konaní a napriek tomu, že pán minister tu je, dokonca sa aj pán poslanec Gašpar priblížil k tomu rečníckemu pultu, ja by som vám ho kľudne aj rád uvoľnil a mohli by ste teda odpovedať na tie otázky, ktoré, ktoré máme. A ja chcem povedať to, že v každej normálnej krajine, kde ešte teda sú vlády, ktoré sa nazývajú sociálne, riešia skutočné problémy ľudí. Ja si nemyslím, že rušenie Úradu špeciálnej prokuratúry alebo meniť Trestný zákon je to najdôležitejšie, čo v tejto krajine potrebujeme momentálne riešiť o štvrť na dvanásť v noci jedenásty alebo dvanásty deň. Ja som sa chcel venovať tomu vzhľadom na to, že som celý život športoval a k športu mám blízko, ja som sa chcel venovať tomu, ako tento Trestný zákon ovplyvní aj teda oblasť športu, a to z toho dôvodu, že ako asi viete, existuje niečo, čo sa volá stávková mafia, a tá dokáže ovplyvňovať výsledky zápasov a oni veľmi dobre sledujú krajiny a vedia sa prispôsobiť, to svoje pôsobenie tomu, kde aké sadzby hrozia, a my momentálne týmto vytvárame geniálne podmienky na to, aby sme napriek tomu, že sme vytvorili nové ministerstvo športu, aj keď, samozrejme, nikto nevie prečo, tak ideme tomu športu škodiť. A ja chcem ešte povedať to, že sme tu už druhý mesiac a sme tu a pri... sme tu pri treťom návrhu zákona, ktorý je v skrátenom legislatívnom konaní. Hovoríte o tom, že blokujeme tento parlament. Ja si nemyslím, že ho blokujeme. My by sme ho ani neblokovali, keby ste naozaj odpovedali na otázky a držali sa toho, čo je v zákone napísané, teda tie podmienky, ktoré udáva to skrátené legislatívne konanie. Aj napriek tomu teda, že sa neustále pýtame to isté, tie odpovede na tie otázky nedostávame. Buď teda koaliční poslanci v sále nie sú, aj keď ja si nemyslím, že dokáže parlamentná diskusia nahradiť to medzirezortné pripomienkové konanie, ale aspoň teda, keď už ste sa tomuto minuli, tak si myslím, že by sme mohli aspoň teda tuná v tej sále nielen medzi opozíciou, ale aj teda hlavne s koaličnými poslancami, alebo teda aj tí, ktorí tento zákon písali, by mohli odpovedať na naše otázky. A mňa mrzí, že už tu bola tá diskusia, že čo ste teda dokázali, čo ste vybudovali. Ja sa priznám, ja som mal teraz 27 rokov, ja som ešte toho nestihol veľa vybudovať, ale aspoň som teda nestihol veľa toho zničiť a zrušiť, nemyslím teraz len ÚŠP, ale, a nielen ten semafor v Dúbravke, ale, ale hlavne to, že tu mladí ľudia, ktorí naozaj sa snažia slušne študovať, pracovať a naplniť svoj potenciál, keď vidia, čo sa v tejto krajine deje, minule sa ma pýtal kolega Bartek, ma vyzýval, že vytiahni päty z Bratislavy, tak ja som ich ako vytiahol a ja som videl plné námestia. Na tých námestiach sú aj mladí ľudia a sú tam aj starší ľudia a naozaj ako tí, ktorí ešte neodišli, tak možno sú tu len preto, že aby mohli chodiť na tie námestia. Ale skutočne ja si myslím, že tu máme oveľa väčšie problémy, ako je táto pseudotéma meniť Trestný zákon a rušiť Úrad špeciálnej prokuratúry. Mňa naozaj mrzí, že tá rozprava, ktorá tu prebieha, veď máme nielen teda v našom klube, ale aj v iných opozičných kluboch sú právnici, právničky a majú k tomu čo povedať, ale tie odpovede nedostávajú. Aj napriek tomu sa dookola pýtajú to isté, potom ak aj teda, že sa rozhodnete k tomu vyjadriť, tak to nie je na pôde parlamentu, ale je to na nejakej tlačovke, kde, alebo teda na Instagrame, ako tu sedel minister vnútra, ktorý si odfotil kávu alebo čaj, ja už neviem, čo to bolo, a povie, že tu klameme, že hovoríme nezmysly, ale tak ja neviem, veď keď niekto teda klame, keby niekto o mne klamal a mám tú možnosť tu vystúpiť, tak ja tu vystúpim a snažím sa to obhájiť. Ako veď my nepotrebujeme tuná osemhodinové prejavy, ako mal Fidel Castro, ja viem, že vám by sa to asi ľúbilo (rečník sa obrátil na predsedajúceho), ale, ale my sme chceli naozaj k veci, že jednoducho k Trestnému zákonu, k tomu, čo tu je napísané, máte možnosť sa vyjadriť, nemusíte sa fotiť na Instagram, aj keď to rokovací poriadok zakazuje, resp. nedovoľuje, ja chápem, že vám je to asi jedno, lebo však vyhraj voľby, môžeš všetko, aj fotiť si na Instagram kávu. A ja neviem, ako mne to, mne to príde smiešne, lebo dokonca sám premiér Fico, keď tu bola celá vláda nastúpená, ja už som sa chvíľku aj bál, že teda budú reagovať na pani prezidentku, že sa budú snažiť obhájiť tento paškvil, alebo ja neviem, čo to vlastne je, toto skrátené legislatívne konanie, aj keď tam ani jeden z tých dôvodov, ktorý sa udáva, nie je legitímny, veď predsa už mne sa ľúbi, že už ste aj prestali používať to, že nám Európska komisia vlastne hrozí nejakými sankciami, veď samotná Európska komisia tým listom, ktorý sme teraz nemali možnosť vidieť, vieme, že práve naopak, vyzýva, aby ste to nerobili v skrátenom legislatívnom konaní. Takže ja som rád, že aspoň tento argument už nevyužívate, lebo viete, že je to hlúposť, a ja som chcel ešte na záver, mám štyri minúty, povedať to, že ja rešpektujem výsledok volieb, a mňa udivuje, že vy máte reálne možnosti, že máte prostriedky na to, aby ste niečo s touto krajinou urobili, ja chápem, že sú tu problémy, ktoré sa nedajú riešiť z noci do rána, keď my tu možno budeme do rána, ale asi tiež nič nevyriešime vzhľadom na to, čomu sa tu venujeme, tak vy ste jednoducho nevyužili ten potenciál, ten, ktorý ste mali. Jednoducho ste tu štvrté volebné obdobie súčasťou vládnej koalície a neposunuli ste tú krajinu tam, kde ste ju mohli posunúť. Mňa toto najviac, mňa najviac mrzí na tomto toto celé. Mňa ani nemrzí to, že, samozrejme, nie je to, nie je to správne, nie je to dobré, že predseda vlády má byt, na ktorý si nemohol normálne zarobiť, a kúpil ho lacnejšie ako ten, čo mu ho predal, je to, je to absurdné, ale mňa najviac mrzí to, že vy ste mali naozaj šancu posunúť túto krajinu, priblížiť ju k západným krajinám Európy, vybudovať tu vyššiu životnú úroveň, ako sociálna vláda riešiť témy, ktoré podľa mňa ľavicové vlády by riešiť mali, od životného prostredia po zdravotníctvo, školstvo aj tá adresná pomoc tým seniorom, adresná, nieže dôchodca, ktorý zarába tisíc, alebo teda má dôchodok 1 300 euro a dostane rovnako vianočný príspevok ako ten dôchodca, ktorý má 300-eurový dôchodok, že toto naozaj mne príde absurdné sa nazývať, ešte k tomu hovoríte, že ste sociálna demokracia. Neviem, čo je na tom to sociálne, a už vôbec neviem, čo je na tomto, čo tu my teraz riešime, demokratické. Naozaj tomu nerozumiem. A ja budem veľmi rád, veď nemáte to ďaleko, ja vám aj kľudne jeden mikrofón nakloním, keby ste chceli niečo povedať (smiech v sále), a ja budem rád, keď to obhájite. Ako naozaj. Ja sa, ja sa podelím. Ja sa, ja naozaj, ja, ja mám srdce naozaj naľavo, aj keď hodinky mi ukazujú, že mám vyšší tep, ale tak ja sa pokúsim ukľudniť. A ja by som chcel teda ešte tieto dve a pol minúty naozaj vás poprosiť, ak to teda, ja neviem, že chceme naozaj riešiť tie skutočné problémy, že prosím, stiahnite tento Trestný zákon. Naozaj vybudujete tu podmienky na to, aby tu ešte viacej presahovala korupcia, aby tu naozaj sa vrátili 90. roky. Ja som to hovoril, ja som 90. roky nezažil a nechcem ich zažiť. Ja o 90. rokoch viem len z počutia, lebo som sa narodil koncom 90. rokov, ale ja nechcem v priamom prenose ešte k tomu ako súčasťou toho, že môžem byť v Národnej rade, sa, bohužiaľ, len prizerať na to a pýtať sa, prečo nás vraciate do 90. rokov. Keď už sa nesnažíte túto krajinu nejakým spôsobom posunúť do budúcnosti, riešiť témy, ktoré zaručia budúcnosť nielen mladým ľuďom, ale aj ľuďom, ktorí tu celý život slušne žili, pracovali. Ja, naozaj ako mňa to, mňa to strašne mrzí, lebo ja mám pocit, že to hovorím možno pre pár opozičných poslancov a poslankýň, aj keď napriek tomu, že sa dobre, že však... (Povedané so smiechom.) Ináč mňa to naozaj strašne zaujíma, pán Kaliňák, že mladý človek, mladý človek, ktorý asi, ak ide do politiky, tak ja si myslím, že s tým zámerom, že meniť veci. Vy normálne, vy máte tú moc, že môžete meniť veci, vy sem dôjdete sadnúť o jedenástej v noci, alebo teda večer a zahlasujete, keď sa bude hlasovať o tomto, zahlasujete, jeden z tých sedemdesiatich deviatich, a budete sa tváriť, že v pohode. Ja nechápem, že ktorý, akože neberte to osobne, ale ktorý mladý človek, ktorý chce meniť veci, vstúpi do strany (povedané so smiechom), ktorá posúva túto krajinu do 90. rokov. Ja tomu naozaj nerozumiem. Možno je to priestor na faktické, mne sa to asi nedá za dve minúty vysvetliť, ale mňa by to ako naozaj zaujímalo, lebo ja som vstupoval do strany, alebo teda do hnutia, ktoré naozaj má program, má ľudí, má víziu, len, bohužiaľ, samozrejme, rešpektujeme výsledok volieb, ale ja naozaj nechápem, ako proste môžete tu tváriť, že vy tu reálne riešite problémy ľudí, že vy pomáhate tejto krajine, keď vy ju likvidujete. Tuná jeden z koaličných poslancov hovorí, že on budoval štát, no ja gratulujem, len prosím, nelikvidujte, nelikvidujte právny štát. Ďakujem pekne. (Potlesk.)